b"\n_START_ARTICLE_\nFortum\n_START_SECTION_\nEnergiproduksjon\n_START_PARAGRAPH_\nFortum produserer og selger elektrisitet og varme. Elektrisiteten selges til den nordiske elb\xc3\xb8rsen Nord Pool og ikke direkte til sluttkunder.\n_START_SECTION_\nVannkraft\n_START_PARAGRAPH_\nVannkraft har alltid utgjort en av grunnpilarene i Fortums produksjon, og er den viktigste kilde til selskapets fornybare energiproduksjon. Fortum eier ca. 160 vannkraftverk i Sverige og Finland som til sammen har en produksjonskapasitet p\xc3\xa5 omtrent 4 600 MW. Fortum m\xc3\xb8ter ISO 14001 kravene for bevaring av milj\xc3\xb8et, samt OHSAS 18001 kravene for helse og sikkerhet.\n_START_SECTION_\nVindkraft\n_START_PARAGRAPH_\nFortum satser p\xc3\xa5 vind og investerer i vindkraftprosjekter. I Norge eier Fortum to vindkraftparker, Nyg\xc3\xa5rdsfjellet vindkraftpark i Narvik og \xc3\x85nstadbl\xc3\xa5dheia vindkraftpark i Sortland, i tillegg til S\xc3\xb8rfjord vindpark som forventes \xc3\xa5 v\xc3\xa6re i full drift innen november 2019. Fortum eier ogs\xc3\xa5 vindkraftverk i Russland og deleide vindkraftverk i Sverige.\n_START_SECTION_\nSolkraft\n_START_PARAGRAPH_\nI juni 2013 kj\xc3\xb8pte Fortum en 5 MW solcellepark i Rajastan i India. I 2015 bygde Fortum ytterligere en solcellepark p\xc3\xa5 10 MW i Madhya Pradesh. I 2017 ble anlegget p\xc3\xa5 100 MW i Pavagada solpark koblet til rutenettet. Selskapet har som ambisjon \xc3\xa5 bygge en portef\xc3\xb8lje av solkraft for \xc3\xa5 utvikle sin kompetanse innen ulike solkraftteknikker. Selskapet selger solcellepakker til bedrifter og private kunder p\xc3\xa5 det nordiske markedet.\n_START_SECTION_\nKjernekraft\n_START_PARAGRAPH_\nFortum har produsert elektrisitet fra kjernekraft siden 1977. Selskapet eier kjernekraftverket Loviisa i Finland som dekker omtrent 10\xc2\xa0% av landets energiproduksjon.  Fortums kjernekraft omfatter ogs\xc3\xa5 et deleierskap i Oskarhamns kjernekraftverk og Forsmarks kjernekraftverk i Sverige, og har i tillegg en eierandel i Industirns Kraft i Sverige som driver to reaktorer ved Olkiluoto kjernekraftverk. I 2013 inngikk Fortum en avtale med Rosatom og britiske Rolls-Royce om \xc3\xa5 utvikle kjernekraft. Selskapet tilbyr tjenester innen kjernekraftsikkerhet og avfallsh\xc3\xa5ndtering i tillegg til systemtjenester ofr kjernekraftindustiren. Selskapet driver ogs\xc3\xa5 forskning innen kjernekraftsikkerhet og som har egne patenter for \xc3\xa5 minimere kjerneavfall. Fortum deltar ogs\xc3\xa5 i verdens st\xc3\xb8rste dekontamineringsoperasjon av radioaktive v\xc3\xa6sker ved Fukushima katastrofeopprydding.\n_START_SECTION_\nKombinert varme- og kraftproduksjon\n_START_PARAGRAPH_\nFortum produserer og selger varme i de nordiske og baltiske landene, i Russland og Polen og har 26 anlegg som kombinerer produksjon av varme (fjernvarme) og elektrisitet. I Norge driver Fortum Oslo Varme med utbygging og drift av fjernvarmenettet i Oslo og omegn. Varmen fra forbrenningen gjenvinnes til fjernvarme og kj\xc3\xb8ling. _NEWLINE_Fortum Oslo Varme er i gang med et karbonfangstprosjekt for \xc3\xa5 fange CO2-en som slippes ut sammen med r\xc3\xb8yken fra avfallsforbrenningen. Fra februar til juni 2019 ble det gjennomf\xc3\xb8rt en test med et pilotanlegg for \xc3\xa5 unders\xc3\xb8ke anleggets spesifikke r\xc3\xb8ykgass og for \xc3\xa5 fange CO2-en som slippes ut sammen med r\xc3\xb8yken fra avfallsforbrenningen. Testen ved Klemetsrudanlegget har vist at mer enn 90\xc2\xa0% av CO2-en i r\xc3\xb8ykgassen kan fanges - ca 400 000 tonn i \xc3\xa5ret. Sluttrapporten skal leveres til Gassnova innen 1. september 2019.\n_START_SECTION_\nVirksomhet i Norge\n_START_PARAGRAPH_\nFortums virksomhet i Norge er organisert i Fortum Oslo Varme, Fortum Markets AS og Fortum Charge & Drive. Selskapet holder til p\xc3\xa5 Sk\xc3\xb8yen i Oslo og p\xc3\xa5 Gr\xc3\xa5lum i Sarpsborg.\n_START_SECTION_\nFortum Oslo Varme\n_START_PARAGRAPH_\nFortum Oslo Varme eies 50\xc2\xa0% av Fortum og Oslo kommune, og driver med utbygging og drift av fjernvarme i Oslo og omegn. Selskapet er landets st\xc3\xb8rste fjernvarmeakt\xc3\xb8r og representerer omlag 36 prosent av all produsert fjernvarme i landet. Fortum Oslo Varmes energigjenvinningsanlegg p\xc3\xa5 Klemetsrud brenner mer enn 400 000 tonn rest- og n\xc3\xa6ringsavfall fra inn- og utland i \xc3\xa5ret. Spillvarmen fra forbrenningen gjenvinnes til elektrisitet, fjernvarme og kj\xc3\xb8ling til bygninger i Oslo._NEWLINE_R\xc3\xb8yken etter forbrenningen inneholder vanndamp og en del CO2. I dag renses r\xc3\xb8ykgassen for dioksiner, tungmetaller, NOx og SoX. Gjennom CO2-fangstprosjektet jobber selskapet med \xc3\xa5 fange CO2-en som utgj\xc3\xb8r ca. 400 000 tonn CO2, tilsvarende utslippet fra 200 000 biler.\n_START_SECTION_\nFortum Markets AS\n_START_PARAGRAPH_\nVirksomheten til Fortum Markets AS omfatter innkj\xc3\xb8p av str\xc3\xb8m og salg av str\xc3\xb8m til husholdninger, kommuner, offentlige- og private bedrifter. Fortum er Norges 7. st\xc3\xb8rste str\xc3\xb8mselskap, med over 100\xc2\xa0000 kunder.\n_START_SECTION_\nFortum Charge & Drive\n_START_PARAGRAPH_\nFortum Charge & Drive drifter over 1350 ladestasjoner rundt om i landet, hvorav over 500 av disse er hurtigladere. De er Norges st\xc3\xb8rste operat\xc3\xb8r av ladeinfrastruktur for elbil. Fortum Charge & Drive har ogs\xc3\xa5 ladenettverk i Sverige og Finland._NEWLINE_Blant selskaper som Fortum drifter ladere for er blant annet IKEA, McDonald's, Kiwi, Coop \xc3\x98st, M\xc3\xb8ller-gruppen, Nissan og Timepark. V\xc3\xa5ren 2015 vant Fortum anbudet om \xc3\xa5 levere 400 ladestasjoner i 20 kommuner i \xc3\x98stfold og Follo for \xc3\x98stfold fylkeskommune.\n_START_SECTION_\nFortum Recycling and Waste Solutions\n_START_PARAGRAPH_\nFortum Recycling and Waste Solutions Norway har hovedkontor i Stavanger og jobber daglig med koordinering, h\xc3\xa5ndtering og transport til Fortums sluttbehandlingsanlegg hovedsakelig i Sverige (Kumla) og Danmark (Nyborg). Selskapet jobber med farlig og komplisert avfall, forurenset jord, aske og slagg, og \xc3\xa5 utvikle nye l\xc3\xb8sninger for avfallsh\xc3\xa5ndtering.\n_START_SECTION_\nSalg av nettselskapet Fortum Distribution AS\n_START_PARAGRAPH_\nI 2003 overtok Fortum Distribution AS nettomr\xc3\xa5det til \xc3\x98stfold Energi, som bestod av omtrent 100\xc2\xa0000 kunder i 13 av kommunene i \xc3\x98stfold. I 2014 vedtok Fortum \xc3\xa5 selge denne virksomheten til Hafslund Nett og avvikle Fortum Distribution AS."